el el el el el el el el el el el el el el el el el el el el el el el el el el el el el el el el el el el en en el el el es en en en fr eo it en el el el el el el el el el en el el el el en ca en el lt el el el el el el el el el el el el el el el bg el el el el el ceb el en el el el el el el el el el el el el el el el el el el el el el el el el el el el el el el el el el el el el el en en el el el es en en en fr eo it en el el el el el el el el el en el el el el en ca en el lt el el el el el el el el el el el el el el el bg el el el el el ceb el en el el el es es el el el el el el el el el el el el el el el el el el el el el el el el el el el el el el el el el el en en el el el es en en en fr eo it en el el el el el el el el el en el el el el en ca en el lt el el el el el el el el el el el el el el el bg el el el el el ceb el en el el el el el el en es en en el en el el el el el el el el el en el el el el el el el az el es en en el en el el el el el el el el el el el el el ja el ja el ja el ja el ja el ja el ja el zh el ja el ja el ja el ja el fr el zh el ja el el nb el el en el el el el el en el en
Για πρώτη φορά από την αναβίωσή τους το 1896, οι σύγχρονοι Ολυμπιακοί Αγώνες, θα διεξαχθούν χωρίς την παρουσία κόσμου στις εξέδρες!
Οι διοργανωτές των Ολυμπιακών Αγώνων του Τόκιο συμφώνησαν το κορυφαίο αθλητικό γεγονός στον κόσμο να πραγματοποιηθεί χωρίς θεατές, λόγω της κατάστασης έκτακτης ανάγκης, εξαιτίας της πανδημίας του κορωνοϊού, όπως ανακοίνωσε πριν μερικές ημέρες η υπουργός Ολυμπιακών Αγώνων της Ιαπωνίας, Ταμάγιο Μαρουκάβα. Η ευρέως αναμενόμενη κίνηση έγινε μετά από συνομιλίες μεταξύ της κυβέρνησης, των διοργανωτών των Αγώνων του Τόκιο και των εκπροσώπων της Διεθνούς Ολυμπιακής Επιτροπής και της Διεθνούς Παραολυμπιακής Επιτροπής.
Η έξαρση των κρουσμάτων έφεραν την κατάσταση έκτακτης ανάγκης στην ιαπωνική πρωτεύουσα, η οποία θα διαρκέσει καθ’ όλη τη διάρκεια των Αγώνων. «Είναι λυπηρό που παρουσιάζουμε τους Αγώνες σε πολύ περιορισμένη μορφή, αντιμετωπίζοντας την εξάπλωση κρουσμάτων» δήλωσε η πρόεδρος του «Τόκιο 2020», Σέικο Χασιμότο. Ο πρωθυπουργός Γιοσιχίντε Σούγκα είπε ότι είναι απαραίτητο να αποτραπεί το Τόκιο, όπου εξαπλώθηκε η εξαιρετικά μολυσματική μετάλλαξη «Δέλτα», από το να γίνει η πηγή ενός άλλου κύματος κρουσμάτων.
Η απαγόρευση παρουσίας θεατών στους Αγώνες σηματοδοτεί το τελευταίο πλήγμα στο κορυφαίο αθλητικό γεγονός, το οποίο μαστίζεται από μια σειρά αποτυχιών, συμπεριλαμβανομένων των υπερβάσεων του προϋπολογισμού. Οι διοργανωτές δήλωσαν τον περασμένο Δεκέμβριο ότι το συνολικό κόστος «φιλοξενίας» των Αγώνων θα είναι περίπου 15,4 δισεκατομμύρια δολάρια, συμπεριλαμβανομένων 2,8 δισεκατομμυρίων δολαρίων για την άνευ προηγουμένου αναβολή από το 2020. Έκτοτε, ο προβλεπόμενος… λογαριασμός της αναβολής των Ολυμπιακών Αγώνων έχει αυξηθεί στα 3 δισεκατομμύρια δολάρια.
Οι διοργανωτές διέθεσαν αρχικά περίπου 4,48 εκατομμύρια εισιτήρια, πριν αποκλειστούν οι επισκέπτες από το εξωτερικό και έπειτα οι Ιάπωνες θεατές. Τα έσοδα των εισιτηρίων αναμενόταν αρχικά να φτάσουν σε περίπου 90 δισεκατομμύρια γιεν (815 εκατομμύρια δολάρια), αλλά τώρα δεν θα υπάρξουν, λόγω της απουσίας των θεατών.
Κι όπως ήταν φυσικό, οι χορηγοί των Ολυμπιακών Αγώνων ακύρωσαν ή περιόρισαν τα περίπτερα και τις διαφημιστικές εκδηλώσεις που συνδέονται με την κορυφαία διοργάνωση, απογοητευμένοι από τις αποφάσεις «της τελευταίας στιγμής». Οι κινήσεις περισσότερων από δώδεκα εταιρειών, συμπεριλαμβανομένων των Canon, Tokio Marine & Nichido Fire Insurance και Ajinomoto, υπογράμμισαν την ευαίσθητη κατάσταση για τους χορηγούς. Περίπου 60 ιαπωνικές εταιρείες πλήρωσαν ποσό ρεκόρ άνω των 3 δισεκατομμυρίων δολαρίων για τα δικαιώματα χορηγίας και στη συνέχεια άλλα 200 εκατομμύρια δολάρια για να επεκτείνουν τις συμβάσεις τους μετά την αναβολή των Αγώνων, πέρυσι, λόγω της πανδημίας. Σε αντίθεση με τους «παγκόσμιους συνεργάτες» που έχουν πολυετείς συμφωνίες, οι εγχώριοι χορηγοί συμμετέχουν μόνο στους αγώνες του Τόκιο. Και είναι απογοητευμένοι από αυτό, καθώς μια από τις πηγές περιέγραψε ως «αυτοσχέδιες» τις αποφάσεις των διοργανωτών, ιδίως για την καθυστέρηση αρκετών μηνών της απόφασης, σχετικά με το εάν θα επιτραπεί η παρουσία θεατών. «Τελικά παίρνουμε αποφάσεις μόνοι μας, χωρίς να περιμένουμε την θέση των διοργανωτών. Η κατάσταση είναι μπρος γκρεμός και πίσω ρέμα για τους χορηγούς, αλλά πλέον όλοι αρχίζουν να αναλαμβάνουν δράση», δήλωσε ένας υπάλληλος σε χορηγό εταιρεία.
epa09316947 A board shows countermeasures against COVID-19 near the entrance of the main press center for the Tokyo Olympic Games at the Tokyo Big Sight exhibition center in Tokyo, Japan, 02 July 2021. The Tokyo Olympic organizing committee is considering to hold the games without spectators depending on the COVID-19 situation. EPA-EFE/FRANCK ROBICHON
«Απογοητευτική, αλλά σεβαστή η απόφαση του Τόκιο»
Ο νεοεκλεγείς πρόεδρος της παγκόσμιας ομοσπονδίας υγρού στίβου, Χουσεΐν Αλ Μουσαλάμ, ήλπιζε να δει τα κλειστά γήπεδα να καλύπτουν «όχι λιγότερο από 50%» της χωρητικότητας τους, αλλά θα ακολουθηθούν όλες οι σχετικές οδηγίες: «Η FINA είναι πεπεισμένη ότι οι αθλητές της κολύμβησης θα προσφέρουν μεγάλο ανταγωνισμό στον κόσμο που θα παρακολουθήσει τους αγώνες τους από τα σπίτια του». Η Ένωση αθλητών της Γερμανίας χαρακτήρισε την απόφαση των διοργανωτών λογική και κατάλληλη ενόψει της πανδημίας: «Οι Ολυμπιακοί Αγώνες δεν πρέπει να επιταχύνουν τα ποσοστά μόλυνσης σε εθνικό επίπεδο, ούτε πρέπει να γίνουν παγκόσμια απειλή. Γενικά, οι διοργανωτές δεν πρέπει να σκέφτονται κανένα κόστος και προσπάθεια ως μέρος του καθήκοντός τους να φροντίζουν για τη μείωση του κινδύνου μόλυνσης. Αυτό ισχύει επίσης για τους κανόνες υγιεινής και ασφάλειας».
«Δεν θα χαθεί το όνειρο για τους αθλητές και τις αθλήτριες»
Ο πρόεδρος της Διεθνούς Ολυμπιακής Επιτροπής, Τόμας Μπαχ, δήλωσε ότι το παγκόσμιο γεγονός, οι Ολυμπιακοί Αγώνες, «θα στείλουν ένα ισχυρό μήνυμα στον κόσμο για Ειρήνη και αλληλεγγύη», συμπεριλαμβανομένης της ισότητας και της διαφορετικότητας των φύλων. Επίσης, ο διευθύνων σύμβουλος της οργανωτικής επιτροπής «Τόκιο 2020», Τοσίρο Μούτο, τόνισε ότι γίνεται προσπάθεια να διασφαλιστεί η ασφάλεια για όλους τους συμμετέχοντες στους Ολυμπιακούς Αγώνες, λαμβάνοντας αποτελεσματικά μέτρα δημόσιας υγείας και πρόσθεσε: «Μέσω της επιτυχημένης φιλοξενίας των Αγώνων του Τόκιο 2020, ελπίζουμε να δείξουμε στον κόσμο ότι οι άνθρωποι έχουν το δικαίωμα να ζουν πιο υγιείς και πιο ευτυχισμένες ζωές, ακόμη και σε δύσκολες περιστάσεις».
Ο πρόεδρος της Ελληνικής Ολυμπιακής Επιτροπής και μέλος της ΔΟΕ, Σπύρος Καπράλος, τοποθετήθηκε ως ακολούθως: σχετικά με την απόφαση να διεξαχθούν οι Ολυμπιακοί Αγώνες του Τόκιο χωρίς θεατές. «Είναι μία απόφαση που μας στενοχωρεί αλλά εδώ που έχουν φτάσει τα πράγματα δεν μπορούσαμε να την αποφύγουμε, από την στιγμή που το Τόκιο κηρύχθηκε σε κατάσταση εκτάκτου ανάγκης λόγω της πανδημίας. Είναι γεγονός ότι χάνεται η εορταστική ατμόσφαιρα των Αγώνων, αλλά από την άλλη πρέπει να είμαστε ικανοποιημένοι ότι οι Ολυμπιακοί Αγώνες θα διεξαχθούν και έτσι δεν θα χαθεί το όνειρο για τους αθλητές και τις αθλήτριες που εδώ και πέντε χρόνια προετοιμάζονται σκληρά για τους Ολυμπιακούς. Αυτοί είναι οι μεγάλοι πρωταγωνιστές και πρέπει να τηρήσουμε όλα τα μέτρα για την ασφάλειά τους αλλά και για την ασφάλεια των κατοίκων της Ιαπωνίας. Με το βοήθεια των τηλεοπτικών μεταδόσεων θα ζήσουν όλοι οι κάτοικοι του πλανήτη τον παλμό των Ολυμπιακών Αγώνων, χωρίς να υπάρχει κίνδυνος για την υγεία των συμμετεχόντων και των θεατών».
Κέϊτι Λεντέκι: «Οι Ολυμπιακοί Αγώνες εξακολουθούν να είναι κάτι υπέροχο»
Η απουσία θεατών δεν θα έχει καμία επίδραση στην απόδοση του «αστεριού» της αμερικανικής κολύμβησης, Κέϊτι Λεντέκι, η οποία σχολίασε σχετικά: «Για εμένα, αυτοί οι Ολυμπιακοί Αγώνες, εξακολουθούν να είναι κάτι υπέροχο». Η πεντάκις Ολυμπιονίκης, εξέφρασε την άποψη ότι μοιάζει σαν όνειρο η διεξαγωγή της διοργάνωσης και πρόσθεσε: «Δεν ξέραμε εάν θα πρέπει να εμβολιασθούμε ή εάν ο αριθμός των κρουσμάτων θα αρχίσει να μειώνεται. Νομίζω ότι ακόμα κι εάν δεν θα υπάρχουν θεατές αυτό το καλοκαίρι, ο κόσμος θα ενωθεί. Οι αθλητές, οι προπονητές και οι διοργανωτές, θα βρεθούν μαζί σε μια πόλη για να επιτύχουν τους στόχους τους μετά από πέντε χρόνια σκληρής δουλειάς. Αυτοί οι Ολυμπιακοί Αγώνες θα γίνουν για την τηλεόραση και ελπίζω ότι οι άνθρωποι σε όλο τον κόσμο, θα παρακολουθήσουν τις εκδηλώσεις, βλέποντας τα αποτελέσματα από την δουλειά των αθλητών για πέντε χρόνια».